རྭ་སྒྲེང་ཕ་བོང་ཐང་།

ལོ་འཁོར་རེའི་ལུག་ལོ་ནམ་ཤར་དུ་ཕ་བོང་རོང་ཐང་སྐོར་ཞེས་རྭ་སྒྲེང་དགོན་པའི་ནུབ་ངོས་ཀྱི་ཕོ་རོང་ཐང་དུ་སྐོར་བ་རྒྱག་སྲོལ་ཡོད། ཐང་ཆེན་དེའི་སྟེང་རྡོ་ཕ་བོང་དུ་མ་ཡོད་པའི་ནང་ནས་ཆེ་ཤོས་དེར་མཁའ་འགྲོ་གསང་བ་ཡེ་ཤེས་ཀྱི་ཕོ་བྲང་ཞེས་པ་ཡིན་པར་གནས་སྐོར་བ་ཚོས་་དེ་གར་སྐོར་བ་རྒྱག་པ་སོགས་བྱེད་ཅིང་། གཞན་ཡང་མཁའ་འགྲོའི་ཚོགས་གཞོང་དང་། བྲོ་རྭ་ཞེས་པ་སོགས་ཀྱི་ཕ་བོང་ཡོད། བོད་ཟླ་བདུན་པའི་ཚེས་བཅོ་ལྔའི་ཉིན་རྭ་སྒྲེང་བླ་བྲང་ནས་མཁའ་འགྲོའི་ཚོགས་གཞོང་ཞེས་པའི་ཕ་བོང་གི་སྟེང་དུ་རྩམ་ཁལ་ལྔ་བརྒྱའི་ཚོགས་བཞེངས་ནས་མང་ཚོགས་ལ་ཚོགས་ཀྱི་བྱིན་རླབས་སྤྲོད་པ་དང་། རྭ་སྒྲེང་དགོན་པའི་བླ་གྲྭ་རྣམས་དེ་གར་ཕེབས་ནས་ཉིན་གསུམ་རིང་ཚོགས་མཆོད་སོགས་མཛད་སྲོལ་ཐོག་དགེ་འདུན་པ་ཚོས་གར་འཆམ་རྒྱག་པ་དང་། ཡུལ་མི་ཚོས་བྲོ་གཞས་འཁྲབ་གཏོང་། ལྷ་མོ་འཁྲབ་པ་རྟ་རྩལ་འགྲན་པ་སོགས་བྱེད་ཅིང་། སྐབས་དེར་ལྷ་ས་དང་། ནག་ཆུ། ལྷོ་ཁ་སོགས་ནས་མང་ཚོགས་ཁྲི་སྟོང་ཁ་ཤས་འཛོམས་པ་དང་། ཐང་སྟེང་གུར་གྱིས་ཁེངས་པ་སོགས་འདུ་ལོང་ཆེ་ཞིང་ཐང་ཆེན་དེར་སྐོར་བ་རྒྱག་སྐབས་མི་དར་མ་ཞིག་གིས་ཆུ་ཚོད་གཉིས་ཙམ་འགོར་གྱི་ཡོད།དུང་དཀར་ཚིག་མཛོད་ཆེན་མོ་༽ལས་བཏུས། Category:དུང་དཀར་ཚིག་མཛོད་ཆེན་མོ་Category:དུས་ཆེན།།